<classify> WAKATI uchaguzi wa Serikali za Mitaa unatarajiwa kufanyika mwaka huu, viongozi wa Chama Cha Mapinduzi CCM wenye dhamana ya kuteua na kupitisha wagombea, wametakiwa kuacha mtindo wa kuteua wagombea walionao mifukoni, bali wapitishe wanaokubalika na wanachama na wananchi kwa ujumla.Uchaguzi wa Serikali za Mitaa nchini unaofanyika kila baada ya miaka mitano unafanyika Novemba mwaka huu na utachagua viongozi wa mitaa, vitongoji na vijiji. Naibu Katibu Mkuu wa CCM Bara, Rodrick Mpogolo alitoa angalizo hilo kwa viongozi wa CCM nchini, kupitia muendelezo wa maadhimisho ya Miaka 42 ya kuzaliwa CCM yaliyofanyika mwishoni mwa wiki eneo la Hombolo katika Halmashauri ya Jiji la Dodoma.Mpogolo alisema chama hicho mara kadhaa kilipoteza ushindi kwenye uchaguzi kutokana na viongozi wenye dhamana ya kupitisha wagombea wa kupeperusha bendera ya chama hicho, kuteua watu wao wanaowapenda na kuwaacha wanaokubalika na wanachama.Alisema viongozi wana watu mifukoni mwao, wanapanga safu zao, Teueni wagombea wanaokububalika na wanachama na wananchi kwa ujumla wala si wagombea ambao sisi viongozi tunao mifukoni mwetu, alisema.Alisema kama viongozi wana wajibu wa kufuata masharti ya manane ya mwanaCCM, likiwemo la kuheshimu watu wengine, kama litafuatwa hakutakuwa ugomvi baina ya madiwani au viongozi wengine, kwani ugomvi unachelewesha maendeleo.Mpogolo alisema, vikao vya chama siku hizi badala ya kujadili namna ya kukijenga chama na kutatua kero na kuwaletea maendeleo wananchi, vimekuwa vya kushughulikiana baina ya viongozi, akawataka viongozi hao kubadilika. Akisoma ibara ya nne ya Ilani ya CCM inayosema binadamu wote ni sawa, aliwataka viongozi wa ngazi mbalimbali katika chama kuheshimiana na ndipo chama kitakuwa na nguvu, akasema asiyeheshimu wenzake awapishe.Mpogolo alisema bado kuna makundi ndani ya chama ya wagombea walioshiriki katika uchaguzi wa nyuma, ndio hao ambao ukifika uchaguzi wanapigia kura wapinzani, akaziagiza kamati za siasa mkoa na wilaya kutoa mafunzo kwa wanachama wake. Alisema sharti namba nne la mwanaCCM linataka wanachama kushirikiana na wenzao, lakini akasema bado kuna wanachama wabaguzi, wabinafsi, wanaojitenga akashauri kupendana na CCM iwe familia moja.Mpogolo alisema sharti la sita ni kiongozi kuwa na tabia na kauli nzuri, lakini wapo viongozi ambao wamekuwa wakiwakimbiza wanachama kutokana na kauli zao chafu, hao wajitathmini. Alisema nguvu ya chama ipo katika mashina na mabalozi wa chama ndio wenye wanachama, mabalozi ndio wenye vyeo vikubwa katika chama kuliko viongozi mbalimbali waliopo kwenye meza kubwa na madiwani hivyo wathaminiwe na kupendwa na kuheshimiwa.Akizungumza Mwenyekiti wa CCM, Wilaya ya Dodoma, Robert Mwinje alisema kutokana na mambo mazuri aliyofanya Rais John Magufuli kwa mkoa wa Dodoma zawadi peke wanayoweza kumpa ni kupata ushindi wa kishindo katika Uchaguzi wa Serikali za Mitaa na Uchaguzi Mkuu.  <topic>: kitaifa 